b'\n_START_ARTICLE_\nSpacehab\n_START_PARAGRAPH_\nSpacehab ir modulis, kas paredz\xc4\x93ts kosmosa ku\xc4\xa3iem Space Shuttle, un kalpo k\xc4\x81 laboratorija vai kravas modulis. Moduli p\xc4\x93c NASA pas\xc5\xabt\xc4\xabjuma 1980. gados izstr\xc4\x81d\xc4\x81ja komp\xc4\x81nija Spacehab, Inc._NEWLINE_Spacehab ir cilindra veida ar alum\xc4\xabnija korpusu. Tas ir herm\xc4\x93tisks, kur\xc4\x81 ieb\xc5\xabv\xc4\x93tas dz\xc4\xabv\xc4\xabbas nodro\xc5\xa1in\xc4\x81\xc5\xa1anas sist\xc4\x93mas, lai taj\xc4\x81 var\xc4\x93tu uztur\xc4\x93ties kosmonauti. Tas tiek ievietots Space Shuttle kravas telp\xc4\x81 un ar apkalpes kab\xc4\xabni tiek savienots ar tuneli. Pavisam tika izveidotas \xc4\x8detras modu\xc4\xbca modifik\xc4\x81cijas: kravas vienk\xc4\x81r\xc5\xa1ais modulis (Logistics Single Module, LSM), p\xc4\x93tnieciskais vienk\xc4\x81r\xc5\xa1ais modulis (Research Single Module, RSM), kravas dubultais modulis (Logistics Double Module, LDM), p\xc4\x93tnieciskais dubultais modulis (Research Double Module, RDM). Dubultais modulis sast\xc4\x81v\xc4\x93ja no diviem vienk\xc4\x81r\xc5\xa1ajiem modu\xc4\xbciem._NEWLINE_Ar dubulto kravas moduli var nog\xc4\x81d\xc4\x81t 4,5 t kravu. Tuk\xc5\xa1a dubult\xc4\x81 modu\xc4\xbca masa ir 4,5 t, garums \xe2\x80\x94 6,1 m, platums \xe2\x80\x94 2,27 m, augstums \xe2\x80\x94 3,4 m, tilpums \xe2\x80\x94 62,3 m\xc2\xb3._NEWLINE_S\xc4\x81kotn\xc4\x93ji Spacehab modulis tika izstr\xc4\x81d\xc4\x81ts, lai nog\xc4\x81d\xc4\x81tu orb\xc4\xabt\xc4\x81 zin\xc4\x81tnisko aparat\xc5\xabru, lai veiktu p\xc4\x93t\xc4\xabjumus kosmos\xc4\x81. Modulis kosmonautiem bija k\xc4\x81 papildus telpa p\xc4\x93t\xc4\xabjumu veik\xc5\xa1anai.'